b'\n_START_ARTICLE_\n\xc4\x8crni gaber\n_START_SECTION_\nOpis\n_START_PARAGRAPH_\n\xc4\x8crni gaber zraste do 20 m visoko in dose\xc5\xbee do 50 cm premera, izjemoma lahko tudi ve\xc4\x8d. Koreninski sistem je globok in dobro razvit. Skorja je temna skoraj \xc4\x8drna in na mladih drevesih gladka, pri starih pa mo\xc4\x8dno razbrazdana. Listi so enostavni, spiralasto razvr\xc5\xa1\xc4\x8deni in kratkopecljati. V dol\xc5\xbeino dose\xc5\xbeejo do 13 cm, \xc5\xa1iroki pa so do 6 cm in so na robu dvakrat nazob\xc4\x8dani. V Sloveniji cveti aprila in maja, plodovi pa dozorijo julija in avgusta. Cvetovi so ma\xc4\x8dice, mo\xc5\xa1ki so dolgi od 5 do 10 cm, \xc5\xbeenske pa od 2 do 5 cm. Plodovi so zbrani v gru\xc4\x8dasta vise\xc4\x8da soplodja, dolga med 3 in 8 cm, v katerih je med 6 in 20 semen. Seme je majhen ore\xc5\xa1ek, ki v dol\xc5\xbeino dose\xc5\xbee med 2 in 4 mm. \xc4\x8crni gaber dobro uspeva na revni in suhi podlagi ju\xc5\xbenih toplih pobo\xc4\x8dij. Kro\xc5\xa1nja je sto\xc5\xbe\xc4\x8dasta do jaj\xc4\x8dasta, pozneje \xc5\xa1iroko kroglasta.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nLes \xc4\x8drnega gabra je trd, njegova gostota je od 860 do 920 kg/m3. \xc4\x8crni gaber je pomemben kot pionirska vrsta, ki pora\xc5\xa1\xc4\x8da gola strma in topla pobo\xc4\x8dja, ni pa gospodarsko uporaben.'